钦定古今图书集成/明伦汇编/官常典/第090卷 > 德王裕
## 钦定古今图书集成/明伦汇编/官常典/第090卷 > 德王裕

按《唐书昭宗诸子传》，昭宗十七子，积善皇后生裕及
哀皇帝，馀皆失母之氏位。按本传：德王裕，大顺二
年始王。帝幸华州。韩建已夺诸王兵，不自安，乃请王
皇子之未王者，既又杀诸王，因请立裕为皇太子，释
言于四方。时乾宁四年也。刘季述等幽帝东内，奉裕
即皇帝位。季述诛裕，匿右军。或请杀之，帝曰：“太子冲
孺，贼彊立之，且何罪？”诏还少阳院，复为王。朱全忠自
凤翔还，见王春秋盛，标宇轩秀，忌之，密语崔引曰：“王
既窃帝矣，大义灭亲，讵可留？公任宰相？盍启之？”引从
容言如全忠意，帝不许。他日，以语全忠，全忠曰：“此国
大事，臣安敢与此？必引卖臣也。”乃免。帝迁洛，他日谓
蒋元晖曰：“德王，朕爱子，全忠奈何欲杀之？”言已泣下，
自啮指流血。元晖即擿语全忠，全忠恚帝被弑。元晖
置酒邀诸王九曲池，饮酣，皆杀之，投尸水中。